C 152/72
MT
Il-Ġurnal Uffiċjali tal-Unjoni Ewropea
6.4.2022
III (Atti preparatorji)
IL-KUMITAT EKONOMIKU U SOĊJALI EWROPEW IL-565 SESSJONI PLENARJA TAL-KESE — INTERACTIO, 8.12.2021–9.12.2021
Opinjoni tal-Kumitat Ekonomiku u Soċjali Ewropew dwar “Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Gwida tal-Kummissjoni Ewropea għat-Tisħiħ tal-Kodiċi ta’ Prattika dwar id-Diżinfor­ mazzjoni” [COM(2021) 262 final] (2022/C 152/11)
Relatur: Thierry LIBAERT
Konsultazzjoni
Kummissjoni Ewropea, 1.7.2021
Bażi legali
Artikolu 304 tat-Trattat dwar il-Funzjonament tal-Unjoni Ewropea
Sezzjoni kompetenti
Sezzjoni għas-Suq Uniku, il-Produzzjoni u l-Konsum
Adottata fis-sezzjoni
18.11.2021
Adottata fil-plenarja
9.12.2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
198/3/6
1.
Konklużjonijiet u rakkomandazzjonijiet 1.1.
Il-Kumitat Ekonomiku u Soċjali Ewropew (KESE) jirrikonoxxi kemm il-kwalità tal-linji gwida li għandhom l-għan li jsaħħu l-Kodiċi ta’ Prattika dwar id-Diżinformazzjoni kif ukoll id-determinazzjoni tal-Kummissjoni Ewropea li ttejjeb kontinwament l-azzjoni tagħha kontra d-diżinformazzjoni. 1.2.
Il-KESE jirrakkomanda li l-Kummissjoni Ewropea tiżgura kontinwament li l-ġlieda kontra d-diżinformazzjoni ma tintużax bħala skuża sabiex jitnaqqsu l-libertajiet pubbliċi u b’mod partikolari l-libertà tal-espressjoni. 1.3.
Il-KESE jirrakkomanda li tingħata prijorità kbira lill-azzjonijiet għall-ġlieda kontra d-diżinformazzjoni b’aktar enfasi fuq il-ġlieda kontra l-ħruġ fid-dieher tad-diżinformazzjoni minflok fuq il-moderazzjoni tal-kontenut tagħha.
Għaldaqstant titħeġġeġ attitudni aktar preventiva u proattiva, li teħtieġ aktar riżorsi, inklużi ħiliet. 1.4.
Il-KESE jilqa’ l-enfasi tal-Kummissjoni fuq il-ġlieda kontra l-monetizzazzjoni tad-diżinformazzjoni.
Huwa jirrakkomanda li minbarra l-impenji volontarji tal-atturi tar-reklamar online, il-Kummissjoni tkun tista’ tikkunsidra sensiela ta’ strumenti ekonomiċi, ġuridiċi jew finanzjarji aktar restrittivi. 1.5.
Il-KESE jirrakkomanda li d-diskussjonijiet mal-pjattaformi diġitali jissoktaw bla waqfien u b’determinazzjoni, u b’mod partikolari biex jiġu ċċarati u mtejba l-metodoloġiji tal-ipproċessar tal-informazzjoni.
Dan japplika b’mod partikolari għal Facebook, b’mod partikolari għaliex 78 % tal-popolazzjoni tal-UE, jiġifieri aktar minn 300 miljun Ewropew, jużawh.